b'\n_START_ARTICLE_\nKoostemerkki\n_START_PARAGRAPH_\nKoostemerkki tarkoittaa erityisesti Unicode-termist\xc3\xb6ss\xc3\xa4 kirjoitusmerkki\xc3\xa4, joka voidaan m\xc3\xa4\xc3\xa4ritell\xc3\xa4 kahden tai useamman merkin yhdistelm\xc3\xa4ksi, vaikka teknisesti se on itsen\xc3\xa4inen kokonaisuus, jolla on oma Unicode-tunnus. Tyypillisesti koostemerkki on tarkkeella varustettu kirjain, kuten \xc5\xa1 (U+0161 eli latinalainen pienaakkonen\xc2\xa0s ja hattu), joka voidaan muodollisesti hajottaa kantamerkiksi\xc2\xa0s (U+0073) ja yhdistyv\xc3\xa4ksi hatuksi (U+030C). T\xc3\xa4llainen niin sanottu hajotelma on ymm\xc3\xa4rrett\xc3\xa4v\xc3\xa4 yht\xc3\xa4l\xc3\xa4iseksi vastaavan koostemerkin kanssa._NEWLINE_Vanhastaan tietokoneet ovat k\xc3\xa4sitelleet tarkkeellisia kirjaimia nimenomaan koostemerkkein\xc3\xa4. Vaikka Unicode on mahdollistanut my\xc3\xb6s hajotelmien k\xc3\xa4yt\xc3\xb6n ja periaatteessa suosiikin niit\xc3\xa4, jotkin ohjelmat voivat pyrki\xc3\xa4 korvaamaan hajotelmat koostemerkeill\xc3\xa4, joiden k\xc3\xa4sittely on teknisesti yksinkertaisempaa. Kaikki yhdistelm\xc3\xa4t eiv\xc3\xa4t kuitenkaan ole saatavilla koostemerkkein\xc3\xa4._NEWLINE_Toisaalta kantamerkin erottaminen koostemerkist\xc3\xa4 helpottaa esimerkiksi tietokoneavusteista tiedonhakua, kun vaikkapa turkkilaista nime\xc3\xa4 Erdo\xc4\x9fan voi hakea pelkistetysti muodossa \xe2\x80\x9dErdogan\xe2\x80\x9d tarvitsematta mietti\xc3\xa4, miten saisi suomalaisella n\xc3\xa4pp\xc3\xa4imist\xc3\xb6ll\xc3\xa4 g-kirjaimeen lis\xc3\xa4tyksi lyhyysmerkin. Vastaavasti aakkostus tapahtuu usein ensisijaisesti kantamerkin perusteella, joskin t\xc3\xa4ll\xc3\xb6in on otettava huomioon kielikohtaiset erot. Esimerkiksi suomen aakkosiin kuuluvat koostemerkit\xc2\xa0\xc3\xa5, \xc3\xa4 ja\xc2\xa0\xc3\xb6 itsen\xc3\xa4isin\xc3\xa4 kirjaimina, mutta englantilaisittain ne tulkitaan vain tarkkeellisiksi muunnelmiksi, jotka aakkostuvat samalla tavalla kuin kantamerkki\xc2\xa0a tai\xc2\xa0o. Koostemerkki\xc2\xa0\xc5\xa1 puolestaan aakkostuu suomalaisittainkin samalla tavalla kuin kantamerkki\xc2\xa0s, mutta virolaisittain erikseen tarkkeettoman\xc2\xa0s:n j\xc3\xa4lkeen.'